Године 1798. Наполеон Бонапарта покреће поход на Египат. Циљ Француске републике био је да одсече везе Британије са својом најзначајнијом колонијом — Индијом. Након окупације Малте, Наполеон се 1. јула искрцава у Африку. Мамелуци нису били у стању да га зауставе. Већ следећег дана заузета је Александрија, а 21. јула Наполеон наноси пораз Мамелуцима у великој бици код пирамида. Међу Мамелуцима дође до међусобних сукоба, а Наполеон за то време освоји Каиро. Египћанима се представљао као ослободилац од мамелучке тираније и обнављач султанове власти у Египту. Међутим, Египћани нису били спремни за сарадњу. Чак је и сам султан приступио Другој коалицији. Након ратовања у Сирији, Наполеон је принуђен да се 1799. године повуче из Египта и остави команду генералу Клеберу.